Tarptautinės grūdų tarybos (toliau – IGC) 2019 m. lapkričio 21 d. duomenimis, 2019–2020 m. pasaulinio grūdų derliaus prognozė, palyginti su prieš tai buvusia prognoze, padidinta 4,9 mln. t (iki 2 162,0 mln. t) ir tai būtų 18,9 mln. t daugiau nei 2018–2019 m. Šių metų lapkričio mėn. grūdų derliaus prognozė pasaulyje padidėjo dėl padidėjusio kukurūzų derliaus JAV (pasėlių plotas buvo mažesnis, bet didesnis derlingumas). Prognozuojamas rekordinis miežių derlius ES ir Ukrainoje.

Bendras grūdų sunaudojimas pasaulyje turėtų padidėti 4 mln. t (iki 2 188 mln. t). 2019–2020 m., palyginti su 2018–2019 m., grūdų sunaudojimas pasaulyje gali būti didesnis 16,5 mln. t. Grūdų sunaudojimo prognozė padidinta dėl kukurūzų sunaudojimo pašarams padidėjimo. 2019–2020 m. grūdų prekybos apimtys pasaulyje turėtų sudaryti 374,8 mln. t ir tai būtų 10,4 mln. t daugiau nei 2018–2019 m.

IGC naujausiais duomenimis, grūdų atsargos pasaulyje 2019–2020 derliaus metų pabaigoje padidintos 1,7 mln. t ir turėtų sudaryti 594,1 mln. t, tai būtų 25,9 mln. t arba 4,18 proc. mažiau, palyginti su 2018–2019 derliaus metų pabaigos atsargomis.

IGC naujausiais duomenimis, kviečių derlius pasaulyje 2019–2020 m. gali siekti 761,6 mln. t ir tai būtų 0,7 mln. t mažiau nei buvo prognozuota prieš mėnesį, bet 3,9 proc. daugiau negu 2018–2019 m. Kviečių sunaudojimas pasaulyje analizuojamu laikotarpiu turėtų sudaryti 755,9 mln. t ir tai būtų 28,6 mln. t daugiau, palyginti su 2018–2019 m. Kviečių sunaudojimas 2019–2020 m., palyginti su 2018–2019 m., turėtų padidėti: maistui – 1,08 proc. (iki 523,8 mln. t), pašarams – 6,63 proc. (iki 149,5 mln. t), o pramonei – 2,17 proc. (iki 23,5 mln. t).

IGC prognozės duomenimis, kviečių prekybos lapkričio mėn. prognozė išliko nepakitusi, o 2019–2020 m., palyginti su 2018–2019 m., gali padidėti 4,2 mln. t ir sudaryti 173,1 mln. t. Kviečių atsargų prognozė per mėnesį taip pat beveik nepakito, o 2019–2020 m., palyginti su 2018–2019 m., gali būti didesnės 5,7 mln. t ir sudaryti 271 mln. t.

Šių metų lapkričio mėnesio duomenimis prognozuojama, kad 2020–2021 metų derliui kviečių plotas pasaulyje gali padidėti 1 proc. (iki 218 mln. ha). Dėl nepalankių meteorologinių sąlygų (drėgmės pertekliaus) sėjos darbai nevyko sklandžiai kai kuriose ES šalyse, ypatingai Jungtinėje Karalystėje ir Prancūzijoje. Ukrainoje neseniai pasėtiems kviečiams trūksta drėgmės, todėl gali sumažėti jų pasėlių plotai. Rusijoje kviečių pasėlių plotai 2020–2021 metų derliui turėtų didėti, o JAV sėja beveik baigta ir tikimasi, kad kviečių pasėlių plotas turėtų išlikti artimas istorinėms žemiausioms riboms.

Šaltinis: IGC  
Grūdų ir rapsų sektoriaus informaciją parengė D. Pyrantienė, R. Banionienė ir G. Garliauskienė, tel. (8~37) 397 227